ΡΜ Λειψία

Η **ΡΜ Λειψία** (γερμανικά: *RB Leipzig*, ) ή και **Λειψία**, όπως αναφέρεται από ελληνόφωνα ΜΜΕ  είναι γερμανικός ποδοσφαιρικός σύλλογος με έδρα την ομώνυμη πόλη.

Η επαγγελματική ποδοσφαιρική ομάδα του συλλόγου, μαζί με την ομάδα νέων Κ-15, διευθύνεται από την εταιρεία RasenBallsport Leipzig GmbH, το 99% της οποίας κατέχει η εταιρεία Red Bull GmbH, ενώ το 1% ανήκει στο σύλλογο (RasenBallsport Leipzig e.V.) έπειτα από την άνοδο της ομάδας στη 2. Μπούντεσλιγκα το 2014. Καθώς τα μέλη του συλλόγου είναι στενά συνδεδεμένα με τη Red Bull, ο σύλλογος στην πραγματικότητα βρίσκεται υπό τον έλεγχο της Red Bull GmbH. Ειδικά κατά τις πρώτες ημέρες υπήρξαν διαμαρτυρίες από τους οπαδούς προς τους ιθύνοντες του συλλόγου.

Ο σύλλογος ιδρύθηκε το 2009, έπειτα από πρωτοβουλία της εταιρείας παραγωγής ενεργειακών ποτών Red Bull GmbH, η οποία αγόρασε τα δικαιώματα της ομάδας της πέμπτης κατηγορίας, ΣΣΦ Μάρκρανστεντ με στόχο να οδηγήσει την ομάδα ως την Μπούντεσλιγκα εντός διαστήματος οκτώ ετών. Στην πρώτη της περίοδο το 2009–10, η ΡΜ Λειψία κυριάρχησε στην Όμπερλιγκα Νορντόστ (Ε), και προβιβάστηκε ως πρωταθλήτρια στη Ρεγκιονάλλιγκα Νορντ (Δ). Η ΡΜ Λειψία κατέκτησε τη Ρεγκιονάλλιγκα Νορντόστ στη διάρκεια της σεζόν 2012–13, παραμένοντας αήττητη και προβιβάστηκε στην 3. Λίγκα (Γ), ενώ στη συνέχεια τερμάτισε ως δευτεραθλήτρια της 3. Λίγκα τη σεζόν 2013-14 και προβιβάστηκε στην 2. Μπούντεσλιγκα (Β), ούσα η πρώτη ομάδα μετά τη δημιουργία της 3. Λίγκας, η οποία προβιβάζεται έπειτα από μόλις μία σεζόν παραμονής στην κατηγορία.

Στις 8 Μαΐου 2016 η Λειψία εξασφάλισε τον προβιβασμό της στην Μπούντεσλιγκα για την περίοδο 2016-17 με μία νίκη με σκορ 2-0 επί της Καρλσρούης ΣΚ.

## Ιστορία

### Πλαίσιο
Προ της επένδυσής της στη Λειψία, η Red Bull GmbH, υπό την ηγεσία του συνιδιοκτήτη της, Ντίτριχ Μάτεσιτς, αναζητούσε επί διάστημα τριάμισι ετών την ιδανική τοποθεσία για μία επένδυση στο γερμανικό ποδόσφαιρο. Πέραν της Λειψίας, η εταιρεία είχε επίσης υπ' όψιν της περιπτώσεις από τη Δυτική Γερμανία και πραγματοποίησε διερευνητικές διεργασίες σε πόλεις όπως το Αμβούργο, το Μόναχο και το Ντύσελντορφ.

Η εταιρεία πραγματοποίησε την πρώτη της απόπειρα εισόδου στο γερμανικό ποδόσφαιρο το 2006. Κατόπιν συμβουλής του Φραντς Μπεκενμπάουερ, προσωπικού φίλου του Ντίτριχ Μάτεσιτς, η εταιρεία αποφάσισε να επενδύσει στη Λειψία. Η τοπική ποδοσφαιρική ομάδα ΦΚ Ζάκσεν Λειψίας, διάδοχος της πρώην πρωταθλήτριας Ανατολικής Γερμανίας, ΜΣΓ Κεμί Λειψίας, αντιμετώπιζε επί διάστημα αρκετών ετών οικονομικά προβλήματα. Η Red Bull GmbH προετοίμασε σχέδιο επένδυσης ποσού έως 50 εκατομμυρίων ευρώ στον σύλλογο. Η εταιρεία σχεδίαζε την αγορά της ομάδας, με αλλαγή των χρωμάτων και του ονόματός της. Μέρος στις διαπραγματεύσεις έλαβε και ο παραγωγός ταινιών Μίχαελ Κέλμελ, χορηγός της ΦΚ Ζάκσεν Λειψίας και ιδιοκτήτης του Τσεντράλσταντιον. Το 2006 η ΦΚ Ζάκσεν Λειψίας αγωνιζόταν στην Όμπερλιγκα, την τότε τέταρτη κατηγορία του γερμανικού συστήματος ποδοσφαιρικών πρωταθλημάτων. Αγωνιζόμενος στην τέταρτη κατηγορία ο σύλλογος υποχρεώθηκε να περάσει από διαδικασία αδειοδότησης της Γερμανικής Ποδοσφαιρικής Ομοσπονδίας (DFB). Η Red Bull GmbH και η ομάδα είχαν φτάσει κοντά σε συμφωνία, ωστόσο τα επενδυτικά σχέδια βρήκαν αντίθετη την DFB, η οποία απέρριψε την προτεινόμενη ως νέα ονομασία του συλλόγου, καθώς φοβόταν την έντονη επιρροή της εταιρείας στα εσωτερικά του συλλόγου. Έπειτα από διάστημα αρκετών μηνών κινητοποιήσεων των οπαδών του συλλόγου, οι οποίες σταδιακά πήραν βίαια τροπή, η εταιρεία επισήμως εγκατέλειψε τα επενδυτικά της σχέδια.

Η Red Bull GmbH στη συνέχεια στράφηκε δυτικότερα, προχωρώντας σε επαφές με την ιστορική και γνωστή για τους αριστερής πολιτικής ταυτότητας υποστηρικτές της ομάδα του Αμβούργου ΦΚ Ζανκτ Πάουλι και συναντήθηκε με εκπροσώπους του συλλόγου για διαπραγμάτευση συμφωνίας χορηγίας. Οι οπαδοί της ΦΚ Ζανκτ Πάουλι είχαν λίγο καιρό νωρίτερα λάβει μέρος σε διαδηλώσεις κατά της αγοράς της ΣΦ Αούστρια Σάλτσμπουργκ από την εταιρεία. Όταν κατέστη εμφανές στην ομάδα του Αμβούργου πως τα σχέδια της εταιρείας ξέφευγαν από τα στενά πλαίσια της συμφωνίας χορηγίας, έθεσε άμεσα τέλος στις διαπραγματεύσεις, ενώ το συγκεκριμένο ζήτημα ουδέποτε τέθηκε εκ νέου ενώπιον της διοικητικής ηγεσίας του συλλόγου. Η εταιρεία στη συνέχεια προχώρησε σε επαφές με τη Μόναχο 1860. Οι διαπραγματεύσεις ξεκίνησαν κεκλεισμένων των θυρών, ωστόσο ο σύλλογος δεν ενδιαφέρθηκε για την επένδυση και έθεσε τέλος στις διαπραγματεύσεις.

Το 2007 η Red Bull GmbH ετοίμαζε επενδυτικά σχέδια για τη Φορτούνα Ντύσελντορφ, ιστορική ομάδα με περισσότερα από 100 χρόνια ιστορίας. Τα σχέδια δημοσιοποιήθηκαν, ενώ έγινε ταυτόχρονα γνωστό, πως η εταιρεία επιθυμούσε να αποκτήσει ποσοστό μεγαλύτερο του 50% επί του συνόλου των μετοχών του συλλόγου και διαδόθηκαν φήμες, σύμφωνα με τις οποίες η εταιρεία επιθυμούσε να μετονομάσει τον σύλλογο σε "Ρεντ Μπουλ Ντύσελντορφ" ή κάτι ανάλογο. Τα σχέδια αυτά βρέθηκαν άμεσα αντιμέτωπα με έντονες αντιδράσεις εκ μέρους των οπαδών της ομάδας. Όπως είχε συμβεί και με την περίπτωση της ΦΚ Ζάκσεν Λειψίας, τα σχέδια επένδυσης και σε αυτή την περίπτωση βρέθηκαν αντιμέτωπα και με νομικά εμπόδια. Το καταστατικό της DFB δεν επέτρεπε αλλαγή ονομασίας ενός συλλόγου για διαφημιστικούς σκοπούς ή έναν ξένο επενδυτή να αποκτήσει το πλειοψηφικό πακέτο των μετοχών ενός συλλόγου.
Τελικώς, τα επενδυτικά σχέδια απορρίφθηκαν επισήμως από τα μέλη του διοικητικού συμβουλίου του συλλόγου.
Έπειτα από τη συγκεκριμένη εξέλιξη, η εταιρεία έστρεψε εκ νέου την προσοχή της προς τη Λειψία.
Η Λειψία θεωρήθηκε ιδανική τοποθεσία για μια επένδυση. Τα περιθώρια ίδρυσης ενός νέου συλλόγου στη Λειψία φαίνονταν ιδιαιτέρως υψηλά. Η πόλη διέθετε πλούσια ιστορία στο ποδόσφαιρο, καθώς αποτέλεσε την τοποθεσία, όπου πραγματοποιήθηκε η ιδρυτική συνεδρίαση της DFB, καθώς και την έδρα της πρώτης πρωταθλήτριας ομάδας της Γερμανίας σε εθνικό επίπεδο, ΦφΜ Λειψία. Κατά την περίοδο της ΛΔΓ, τοπικές ομάδες όπως η 1. ΦΚ Λοκομοτίβ Λειψίας και η αντίπαλός της, ΜΣΓ Κεμί Λειψίας, συμμετείχαν στην κορυφαία τη τάξει κατηγορία του ανατολικογερμανικού συστήματος ποδοσφαιρικών πρωταθλημάτων, φτάνοντας να αγωνιστούν έως και σε διεθνές επίπεδο. Πλέον όμως η κατάσταση του ποδοσφαίρου στην περιοχή ήταν ιδιαίτερα φτωχή. Καμμία ομάδα προερχόμενη από την πόλη δεν είχε καταφέρει να αγωνιστεί στην Μπούντεσλιγκα μετά το 1994, και καμία ομάδα δεν είχε καταφέρει να αγωνιστεί σε επαγγελματική κατηγορία μετά το 1998. Οι δύο κορυφαίες ομάδες σύντομα θα αγωνίζονταν και οι δύο στην Όμπερλιγκα, ενώ το τοπικό ποδόσφαιρο βρισκόταν βυθισμένο στην οπαδική βία. Η πόλη ανυπομονούσε να δει εκ νέου κάποιον εκπρόσωπό της να αγωνίζεται στις κορυφαίες κατηγορίες του γερμανικού ποδοσφαίρου. Η Λειψία έχει πληθυσμό περίπου 500.000 κατοίκων. Ως συνέπεια, η πόλη αποτελούσε σημαντική οικονομική δύναμη και βάση πιθανών υποστηρικτών μιας νέας προσπάθειας. Ταυτόχρονα δεν υπήρχε καμμία ομάδα που να αγωνίζεται στην Μπούντεσλιγκα σε μια μεγάλη ακτίνα απόστασης από την πόλη, γεγονός το οποίο ενίσχυε περαιτέρω τις πιθανότητες προσέλκυσης χορηγών και υποστηρικτών.
Στη Λειψία υπάρχει επίσης άρτια υποδομή. Συγκεκριμένα, η πόλη διαθέτει ένα μεγάλο αεροδρόμιο, συνδέσεις μέσω αυτοκινητοδρόμων και το σημαντικότερο, ένα μεγάλο σύγχρονο ποδοσφαιρικό γήπεδο. Το Τσεντράλσταντιον είχε φιλοξενήσει αναμετρήσεις του Παγκοσμίου Κυπέλλου του 2006, ενώ αποτελεί το δεύτερο μεγαλύτερο ποδοσφαιρικό γήπεδο στα ανατολικά της χώρας, μετά το Ολίμπιασταντιον του Βερολίνου.

Μια επένδυση σε ομάδα αγωνιζόμενη σε μία από τις κορυφαίες κατηγορίες του γερμανικού ποδοσφαίρου θα αποτελούσε μια ιδιαιτέρως δαπανηρή υπόθεση. Από τις προηγούμενες εμπειρίες της η εταιρεία γνώριζε πως η ιστορικότητα τέτοιων συλλόγων θα αποτελούσε εμπόδιο στις προσπάθειές της. Γνώριζε επίσης πως μια επένδυση σε σύλλογο, ο οποίος θα αγωνιζόταν σε μία από τις κορυφαίες κατηγορίες του γερμανικού ποδοσφαίρου θα αντιμετώπιζε νομικές δυσκολίες. Ως αποτέλεσμα, μια τέτοιου είδους επένδυση θα ήταν ιδιαιτέρως επισφαλής. Από την άλλη, η εταιρεία διαπίστωσε πως μια νεοϊδρυθείσα ομάδα, σχεδιασμένη για την εταιρεία, θα αποτελούσε την καλύτερη επενδυτική επιλογή. Στις αρχές του 2009, η Red Bull GmbH επικοινώνησε με την Ποδοσφαιρική Ένωση Σαξωνίας (SFV), προκειμένου να ενημερωθεί σχετικά με τις απαιτούμενες διαδικασίες για την ίδρυση μιας νέας ομάδας στη Σαξωνία.

Ένας νεοϊδρυθείς σύλλογος θα χρειαζόταν να διαθέτει αγωνιστικά τμήματα και αγωνιστικά δικαιώματα. Εφόσον δεν αγόραζε αγωνιστικά δικαιώματα από υπάρχοντα σύλλογο, θα υποχρεωνόταν να ξεκινήσει την πορεία του από την τοπική κατηγορία (Κράισλιγκα). Η εταιρεία αναζητούσε σύλλογο, ο οποίος αγωνιζόταν στην Όμπερλιγκα, από το 2008 πέμπτης κατηγορίας του γερμανικού ποδοσφαίρου, που δεν υπαγόταν στο καθεστώς αδειοδότησης της DFB. Κατόπιν πρότασης του Μίχαελ Κέλμελ, η εταιρεία εντόπισε την ΣΣΦ Μάρκρανστεντ, μια μικρή ομάδα με έδρα ένα χωριό σε απόσταση δεκατριών χιλιομέτρων δυτικά της Λειψίας. Ο σύλλογος ήταν θετικός στο ενδεχόμενο συνεργασίας με την εταιρεία. Ο πρόεδρός του, Χόλγκερ Νούσμπαουμ, επιθυμούσε να εξασφαλίσει την οικονομική ευμάρεια του συλλόγου για μακροπρόθεσμο χρονικό διάστημα και, ως αποτέλεσμα, ετοίμασε ένα επενδυτικό σχέδιο για τη Red Bull GmbH. Ο Χόλγκερ Νούσμπαουμ παρουσίασε το σχέδιο του στον Μίχαελ Κέλμελ, ο οποίος εκμεταλλεύτηκε την ευκαιρία και συμμετείχε και ο ίδιος στο συγκεκριμένο σχέδιο επένδυσης. Υποστηριζόμενη από τον Μίχαελ Κέλμελ, η Red Bull GmbH ξεκίνησε διαπραγματεύσεις με την ΣΣΦ Μάρκρανστεντ. Χρειάστηκε να περάσει διάστημα πέντε εβδομάδων έπειτα από την πρώτη επαφή μεταξύ των δύο πλευρών, προτού η ΣΣΦ Μάρκρανστεντ συμφωνήσει στην παραχώρηση των αγωνιστικών της δικαιωμάτων για την Όμπερλιγκα στη Red Bull GmbH. Το κόστος της συναλλαγής δεν γνωστοποιήθηκε, ωστόσο πιστεύεται πως η ΣΣΦ Μάρκρανστεντ έλαβε χρηματική αποζημίωση της τάξεως των 350.000 ευρώ.

### Ίδρυση
Η *Ράζεν Μπάλσπορτ Λειψία* (RasenBallsport Leipzig e.V.) ιδρύθηκε στις 19 Μαΐου 2009. Και τα επτά ιδρυτικά μέλη του συλλόγου ήταν είτε εργαζόμενοι είτε συνεργάτες της Red Bull GmbH. Ο Αντρέας Σάντλο εξελέγη πρόεδρος, ενώ ο Γιόαχιμ Κρουγκ προσελήφθη ως αθλητικός διευθυντής. Ο Αντρέας Σάντλο ήταν ιδιαίτερα γνωστός ατζέντης παικτών, ο οποίος εργαζόταν για λογαριασμό της εταιρείας "Stars & Friends". Με στόχο την αποφυγή τυχόν μελλοντικών εμπλοκών με τη Γερμανική Ποδοσφαιρική Ομοσπονδία (DFB) παραιτήθηκε από τη θέση του ως ατζέντης παικτών, προτού αναλάβει τα νέα του καθήκοντα ως πρόεδρος του συλλόγου. Το καταστατικό της DFB δεν επέτρεπε σε ατζέντη παικτών να αναμιχθεί με τη διοίκηση ενός συλλόγου. Ο Γιόαχιμ Κρουγκ είχε διατελέσει νωρίτερα προπονητής και τεχνικός διευθυντής της Ροτ Βάις Άλεν, η οποία ήταν τότε γνωστή ως *ΛΡ Άλεν* και είχε ως χορηγό την εταιρεία παρασκευής καλλυντικών LR International.

Η ΡΜ Λειψία αποτέλεσε την πέμπτη συνολικά ποδοσφαιρική ομάδα υπό την ιδιοκτησία της Red Bull, μετά τις ΦΚ Ρεντ Μπουλ Σάλτσμπουργκ στην Αυστρία, Νιου Γιορκ Ρεντ Μπουλς στις ΗΠΑ, Ρεντ Μπουλ Μπραζίλ στη Βραζιλία και Ρεντ Μπουλ Γκάνα στην Γκάνα. Σε αντίθεση με τις προηγούμενες ομάδες, η ΡΜ Λειψία δεν έφερε την επωνυμία της εταιρείας. Το καταστατικό της DFB απαγορεύει επωνυμίες εταιρειών να περιλαμβάνονται στις ονομασίες συλλόγων. Έτσι ο σύλλογος υιοθέτησε την ασυνήθιστη ονομασία "Ράζεν Μπάλσπορτ", η οποία σημαίνει κατά λέξη "Αθλήματα με Μπάλα επί Χόρτου". Ωστόσο, μέσω της χρήσης των αρχικών "ΡΜ", τα οποία αντιστοιχούν στα αρχικά της ίδιας, η ταυτότητα της εταιρείας ήταν δυνατό να αναγνωριστεί.

Η ΡΜ Λειψία ξεκίνησε την ιστορία της μέσω μιας συνεργασίας με την ομάδα της πέμπτης κατηγορίας, ΣΣΦ Μάρκρανστεντ. Η συνεργασία αυτή σήμαινε πως η ΣΣΦ Μάρκρανστεντ θα τροφοδοτούσε τον κύριο κορμό της νέας ομάδας της ΡΜ Λειψίας, κατά τα πρώτα βήματα της τελευταίας στις μικρές κατηγορίες των γερμανικών πρωταθλημάτων ποδοσφαίρου. Η ΡΜ Λειψία απέκτησε τα αγωνιστικά δικαιώματα για τη συμμετοχή της στην Όμπερλιγκα, τις τρεις ανδρικές ομάδες ποδοσφαίρου, καθώς και την ομάδα ποδοσφαίρου βετεράνων ανδρών της ΣΣΦ Μάρκρανστεντ. Η πρώτη ομάδα του συλλόγου πέρασε ολοκληρωτικά υπό τον έλεγχο της Red Bull, μαζί με το προπονητικό προσωπικό της και τον πρώτο προπονητή της, Τίνο Φόγκελ, υιό του πρώην θρύλου του ανατολικογερμανικού ποδοσφαίρου, Έμπερχαρντ Φόγκελ.

Η παραχώρηση των αγωνιστικών δικαιωμάτων για την Όμπερλιγκα έπρεπε να γίνει προηγουμένως αποδεκτή από τη Βορειοανατολική Γερμανική Ποδοσφαιρική Ένωση (NOFV). Η ΡΜ Λειψία θα χρειαζόταν τουλάχιστον τέσσερις ομάδες νέων, συμπεριλαμβανομένης μιας πρώτης ομάδας νέων, προκειμένου να λάβει αγωνιστικά δικαιώματα. Η ΣΣΦ Μάρκρανστεντ είχε διατηρήσει υπό τον έλεγχό της τα τμήματα υποδομής της, με αποτέλεσμα η ΡΜ Λειψία να μην διαθέτει ομάδες νέων. Ως αποτέλεσμα, η Red Bull GmbH ήρθε σε επαφή με την ΦΚ Ζάκσεν Λειψίας, καθώς ο σύλλογος αντιμετώπιζε εκ νέου οικονομικές δυσκολίες και αδυνατούσε πλέον να χρηματοδοτήσει τα τμήματα υποδομής της. Η NOFV ενέκρινε την παραχώρηση των αγωνιστικών δικαιωμάτων στις 13 Ιουνίου 2009, ενώ στη ΡΜ Λειψία δόθηκε προθεσμία ενός χρόνου, ώστε να συμπληρώσει τον απαραίτητο αριθμό ομάδων νέων. Ο σύλλογος προχώρησε τότε στην απόκτηση τεσσάρων ομάδων νέων, προερχόμενων από την ΦΚ Ζάκσεν Λειψίας. Η απόκτησή τους ενθαρρύνθηκε από την Ποδοσφαιρική Ένωση Σαξωνίας (SFV), η οποία φοβόταν τη μαζική φυγή ταλέντων προερχόμενων από την ευρύτερη περιοχή.

Η ΡΜ Λειψία έδωσε τις εντός έδρας αναμετρήσεις της για την πρώτη της περίοδο στην Όμπερλιγκα στο Στάντιον αμ Μπαντ του Μάρκρανστεντ. Το γήπεδο είχε χωρητικότητα της τάξεως των 5.000 θέσεων και αποτελούσε την παραδοσιακή έδρα της ΣΣΦ Μάρκρανστεντ. Τα σχέδια προέβλεπαν ωστόσο τη μετακόμιση εντός συντόμου διαστήματος της πρώτης ομάδας του συλλόγου στο κατά πολύ μεγαλύτερης χωρητικότητας Τσεντράλσταντιον. Ενδεχομένως και από το 2010, κατόπιν ενδεχομένης ανόδου της ομάδας στη Ρεγκιονάλλιγκα. Το γήπεδο αποτελούσε ιδιοκτησία του Μίχαελ Κέλμελ, ο οποίος ήταν από καιρό γνώριμος της Red Bull GmbH, ενώ είχε συμβάλλει και στην ίδρυση της ΡΜ Λειψίας ως συνεργάτης επί των διαπραγματεύσεων. Ο Μίχαελ Κέλμελ είχε παλαιότερα εμπλακεί και ο ίδιος με το τοπικό ποδόσφαιρο της περιοχής, αποτελώντας χορηγό της ΦΚ Ζάκσεν Λειψίας. Επιθυμούσε να βρει έναν ισχυρό ένοικο για το γήπεδο, καθώς ο τελευταίος του ένοικος, ΦΚ Ζάκσεν Λειψίας, είχε υποχρεωθεί να δώσει τις εντός έδρας αναμετρήσεις στα πλαίσια της Ρεγκιοναλίγκα κεκλεισμένων των θυρών. Διαπραγματεύσεις μεταξύ της Red Bull GmbH και του Μίχαελ Κέλμελ ξεκίνησαν άμεσα μετά την ίδρυση του συλλόγου. Η Red Bull GmbH αγόρασε τα δικαιώματα ονομασίας του γηπέδου τον Ιούνιο του 2009, κάτι που σήμαινε πως η ονομασία του γηπέδου δεν μπορούσε πλέον να πωληθεί σε κάποιον άλλο.

Κατά την ίδρυσή της, στόχος της ΡΜ Λειψίας ήταν να αγωνιστεί στην Μπούντεσλιγκα εντός χρονικού διαστήματος διαρκείας οκτώ ετών. Με βάση το σχέδιο, το οποίο είχε προηγουμένως σχεδιάσει και εφαρμόσει η Red Bull GmbH στην Αυστρία και τις ΗΠΑ, στόχος του συλλόγου ήταν να αναδειχθεί και να προβιβαστεί σε σύντομο διάστημα προς τις κορυφαίες τη τάξει κατηγορίες του γερμανικού ποδοσφαίρου. Το επενδυτικό σχέδιο προέβλεπε μια επένδυση εκ μέρους της Red Bull GmbH της τάξεως των 100 εκατομμυρίων ευρώ στον σύλλογο εντός διαστήματος δέκα ετών, ενώ ο Ντίτριχ Μάτεσιτς έκανε ανοιχτά λόγο για την πιθανότητα κατάκτησης του γερμανικού πρωταθλήματος από την ομάδα σε βάθος χρόνου. Η τελευταία ομάδα προερχόμενη από τη Λειψία που είχε κατορθώσει κάτι ανάλογο ήταν η ΦφΜ Λειψίας το 1903.

### Όμπερλιγκα
Αφότου ορισμένες προηγουμένως προγραμματισμένες αναμετρήσεις υποχρεώθηκαν να ματαιωθούν για λόγους ασφαλείας, η ΡΜ Λειψία έδωσε την πρώτη της αναμέτρηση στις 10 Ιουλίου του 2009, μια φιλική αναμέτρηση με αντίπαλο την ομάδα της Λαντεσλίγκα, ΣΦ Μπάνεβιτζ. Η αναμέτρηση διεξήχθη στο *Στάντιον αμ Μπαντ* του Μάρκρανστεντ και ολοκληρώθηκε με την επικράτηση με σκορ 5–0 της ΡΜ Λειψίας. Ο σύλλογος έδωσε την πρώτη του επίσημη αναμέτρηση στις 31 Ιουλίου του 2009 για τον πρώτο γύρο του Κυπέλλου Σαξωνίας, με αντίπαλο την ΦφΚ Μπλάου-Βάις Λειψίας. Στην επαναληπτική αναμέτρηση μεταξύ των δύο ομάδων, η ΡΜ Λειψία αγωνίστηκε ως γηπεδούχος ομάδα και επικράτησε στη συγκεκριμένη αναμέτρηση με σκορ 5–0. Ο σύλλογος στη συνέχεια έδωσε την πρώτη του αναμέτρηση για το πρωτάθλημα, αγωνιζόμενος εκτός έδρας απέναντι στην Καρλ Τσάις Ιένα Β΄ στις 8 Αυγούστου του 2009, σε μια αναμέτρηση η οποία έληξε με ισόπαλο σκορ 1–1.

Στη συνέχεια της περιόδου η ΡΜ Λειψία υπέστη την πρώτη της ήττα στις 13 Σεπτεμβρίου του 2009, σε αναμέτρηση απέναντι στην Μπουντίσα Μπάουτσεν. Παρά κάποιες ατυχείς στιγμές που αντιμετώπισε, η ομάδα πέτυχε να στεφθεί πρωταθλήτρια χειμώνα, ευρισκόμενη στην πρώτη θέση του βαθμολογικού πίνακα του πρωταθλήματος μετά το πέρας του πρώτου μισού της σεζόν 2009-10. Ο σύλλογος παρουσιάστηκε ακόμη ισχυρότερος κατά τη διάρκεια του δεύτερου μισού της αγωνιστικής περιόδου, έχοντας αποκτήσει στη διάρκεια της χειμερινής μεταγραφικής περιόδου του Ιανουαρίου 2010 τον έμπειρο μέσο και παίκτη της 2. Μπούντεσλιγκα Τίμο Ροστ από την ΦΚ Ενεργκί Κότμπους. Η ομάδα πέτυχε να εξασφαλίσει την κατάκτηση της πρώτης θέσης της περιόδου 2009-10 της ΝΟΦΦ-Ομπερλίγκα Σιντ από την 25η κιόλας αγωνιστική, εξασφαλίζοντας τον προβιβασμό της για τη Ρεγκιονάλλιγκα Νορντ. Ο σύλλογος ολοκλήρωσε την περίοδο με τέρματα 74–17, έχοντας υποστεί μόλις δύο ήττες. Τα αγωνιστικά δικαιώματα για τη Ρεγκονάλλιγκα εκδόθηκαν από την DFB στις 4 Μαΐου του 2010.
Η ΡΜ Λειψία στόχευε σε μια θέση συμμετοχής στο Κύπελλο Γερμανίας της περιόδου 2010–11, την οποία θα μπορούσε να λάβει, εφόσον κατακτούσε το Κύπελλο Σαξωνίας της περιόδου 2009-10. Η ομάδα έφτασε ως τα προημιτελικά του Κυπέλλου Σαξωνίας, όπου ωστόσο αποκλείστηκε μετά την ήττα της απέναντι στην ΦΣΦ Τσβίκαου στις 13 Νοεμβρίου 2009.

Ο, τότε, πρόεδρος του συλλόγου, Αντρέας Σάλντο, αποχώρησε από την ομάδα τον Ιανουάριο του 2010 και τη θέση του πήρε ο πρώην αθλητικός διευθυντής του Αμβούργου και τότε αθλητικός διευθυντής ποδοσφαίρου της Red Bull, Ντίτμαρ Μπάιερσντορφερ. Μια ημέρα μετά την τελευταία αναμέτρηση της περιόδου 2009-10, ο Μπάιερσντορφερ απάλλαξε τον προπονητή Τίνο Φόγκελ, τον βοηθό προπονητή Λας Βάισενμπεργκερ και τον αθλητικό διευθυντή Γιόαχιμ Κρουγκ από τα καθήκοντά τους. Η ενέργεια αυτή πραγματοποιήθηκε αφότου ο ιδιοκτήτης της Red Bull Ντίτριχ Μάτεσιτζ ανακοίνωσε αλλαγή στη στρατηγική του συλλόγου. Σύμφωνα με τη νέα στρατηγική η ΡΜ Λειψία θα αποτελούσε τη ναυαρχίδα της παρουσίας της εταιρείας στο ποδόσφαιρο, στη θέση της ΦΚ Ρεντ Μπουλ Σάλτσμπουργκ. Ο Τόμας Όραλ ανακοινώθηκε ως νέος προπονητής της ομάδας στις 18 Ιουνίου 2010.

Οι ποδοσφαιριστές Κρίστιαν Μίτεντσβαϊ, Σεμπάστιαν Χάουκ, Στέφαν Σούμαν, Τόνι Γιούρασεκ και Μίχαελ Λερχλ δεν έλαβαν πρόταση ανανέωσης των συμβολαίων τους ενόψει της νέας περιόδου στη Ρεγκιονάλλιγκα, ενώ οι ποδοσφαιριστές Φρανκ Ραμπς, Ρόνι Κούγιατ, καθώς και δύο ακόμη παίκτες αποσύρθηκαν από την ενεργό δράση.

### Ρεγκιονάλλιγκα

Προτού ξεκινήσει τις αγωνιστικές του υποχρεώσεις στη Ρεγκιονάλλιγκα, δύο σημαντικές αλλαγές έλαβαν χώρα εντός του συλλόγου. Συγκεκριμένα ο σύλλογος επέστρεψε τη δεύτερη, την τρίτη και την τέταρτη ομάδα στην ΣΣΦ Μάρκρανστεντ. Με στόχο την αντικατάσταση της δεύτερης ομάδας, ο σύλλογος υιοθέτησε την πρώτη ομάδα της ΕΣΦ Ντέλιτς ως δεύτερη ομάδα της και αγόρασε τα αγωνιστικά της δικαιώματα για τη συμμετοχή της στην Μπετσίρκσλιγκα Λειψίας. Η πρώτη ομάδα του συλλόγου μετακόμισε από το Στάντιον αμ Μπαντ του Μάρκρανστεντ, χρίζοντας το Τσεντράλσταντιον της Λειψίας σε νέα του έδρα. Το γήπεδο το οποίο είχε φιλοξενήσει αναμετρήσεις του Παγκοσμίου Κυπέλλου του 2006, άμεσα μετονομάστηκε σε Red Bull Arena. Τα εγκαίνια της Red Bull Arena εορτάστηκαν στις 24 Ιουλίου του 2010 με μια φιλική αναμέτρηση απέναντι στη δευτεραθλήτρια Γερμανίας, ΦΚ Σάλκε 04, ενώπιον 21.566 θεατών. Η αναμέτρηση ολοκληρώθηκε με ήττα της ΡΜ Λειψίας με σκορ 1–2. Η πρώτη ομάδα του συλλόγου έδωσε την τελευταία της εντός έδρας αναμέτρηση στο Στάντιον αμ Μπαντ έξι ημέρες αργότερα και συγκεκριμένα στις 30 Ιουλίου 2010, με μια φιλική αναμέτρηση με αντίπαλο τη Χέρτα Βερολίνου, η οποία ολοκληρώθηκε με νίκη με σκορ 2-1 της ΡΜ Λειψίας.

Η περίοδος 2010–11 στη Ρεγκιονάλλιγκα ξεκίνησε με μια σειρά ισοπαλιών, με την πρώτη εξ' αυτών να λαμβάνει χώρα στις 6 Αυγούστου του 2010 σε αναμέτρηση απέναντι στην Τίρκιεμσπορ Βερολίνου εμπρός σε φίλαθλο κοινό 4.028 θεατών στη Red Bull Arena. Η πρώτη νίκη της ομάδας έλαβε χώρα την 4η αγωνιστική του πρωταθλήματος, σε μια εκτός έδρας αναμέτρηση με αντίπαλο τη Χόλσταϊν Κίελ, η οποία έληξε με σκορ 1–2 υπέρ της ΡΜ Λειψία. Η πρώτη εντός έδρας νίκη της ήρθε αμέσως μετά, στα πλαίσια της 5ης αγωνιστικής, σε αναμέτρηση απέναντι στην 1. ΦΚ Μαγδεμβούργο, η οποία ολοκληρώθηκε με σκορ 2–1 υπέρ της ΡΜ Λειψίας.

Έπειτα από ένα μέτριο ξεκίνημα στην αγωνιστική περίοδο, ο σύλλογος βρέθηκε στο κυνήγι της Κέμνιτσερ ΦΚ, η οποία θεωρείτο ως πιθανός διεκδικητής της ανόδου. Στα τέλη της χρονιάς η ΡΜ Λειψία επιβεβαίωσε τις βλέψεις της για επίτευξη της ανόδου, μέσω της απόκτησης του Βραζιλιάνου μέσου Τιάγκο Ρόκενμπαχ. Ο σύλλογος απέκτησε επίσης τον επιθετικό Κάρστεν Κάμλοτ, ο οποίος θεωρείτο ως ένας υποσχόμενος νεαρός παίκτης, καθώς και τον έμπειρο και γεννημένο στη Λειψία αμυντικό Τιμ Σεμπάστιαν στη διάρκεια της θερινής μεταγραφικής περιόδου.

Ο σύλλογος ολοκλήρωσε την πρώτη του περίοδο στη Ρεγκιονάλλιγκα καταλαμβάνοντας την 4η θέση, με αποτέλεσμα να αποτύχει να πάρει την άνοδο. Ωστόσο υπό την τεχνική ηγεσία του Τόμας Όραλ η ομάδα πέτυχε να κατακτήσει το Κύπελλο Σαξωνίας της περιόδου 2010–11, επικρατώντας της Κέμνιτσερ ΦΚ με σκορ 1–0 στον τελικό της διοργάνωσης, ο οποίος διεξήχθη την 1 Ιουνίου 2011 μπροστά σε 13.958 θεατές στη Red Bull Arena. Μέσω της κατάκτησης του Κυπέλλου Σαξωνίας της σεζόν 2010–11 ο σύλλογος κατέκτησε τον πρώτο τίτλο της ιστορίας του, ενώ ταυτόχρονα έλαβε την πρόκριση για συμμετοχή στο Κύπελλο Γερμανίας της περιόδου 2011-12.

Λόγω της απώλειας της ανόδου από την ομάδα κατά το δεύτερο μισό της σεζόν 2010-11, ο Πέτερ Πάκουλτ της Ραπίντ Βιέννης ανακοινώθηκε ως ο νέος προπονητής της για την περίοδο 2011-12 στις 4 Μαΐου του 2011. Σχεδόν ταυτόχρονα ο σύλλογος ανακοίνωσε πως ο αθλητικός διευθυντής του, Τόμας Λίνκε, απομακρύνθηκε των καθηκόντων του, έχοντας εργαστεί για διάστημα μόλις 10 εβδομάδων από τον Φεβρουάριο του 2011. Διάφορα ΜΜΕ υποπτεύθηκαν μια σχέση μεταξύ της πρόσληψης του Πάκουλτ και της αναχώρησης του Λίνκε.

Επίσης αρκετοί ήταν οι παίκτες που αποχώρησαν από την ομάδα, μεταξύ των οποίων και οι Λαρς Μίλερ, Σβεν Νόιχαους, Τόμας Κλάζενερ και Νίκο Φρόμερ, οι οποίοι ήταν όλοι τους μέλη της ομάδας η οποία είχε κατακτήσει το Κύπελλο Σαξωνίας της προηγούμενης σεζόν. Με τους Ντάνιελ Ρόζιν, Τίμο Ροστ και Μπένγιαμιν Μπέλοτ, μόλις τρεις παίκτες από την ομάδα η οποία είχε κατακτήσει την Όμπερλιγκα είχαν παραμείνει στον σύλλογο ενόψει της περιόδου 2011-12 της Ρεγκιονάλλιγκα, ενώ ο πρώην διεθνής Ίνγκο Χερτζ επίσης παρέμεινε στον σύλλογο, αποτελώντας τον τέταρτο παίκτη αυτής της κατηγορίας. Συγκεκριμένα ο Χερτζ αποχώρησε από την ενεργό δράση ως επαγγελματίας μετά το πέρας της σεζόν 2010-11, ωστόσο εντάχθηκε στη δεύτερη ομάδα του συλλόγου, την ΡΜ Λειψία Β΄, καθώς και στο διοικητικό σχήμα της ΡΜ Λειψίας.

Στις 29 Ιουλίου 2011 η ΡΜ Λειψία πραγματοποίησε το ντεμπούτο της στον θεσμό του Κυπέλλου Γερμανίας, εμπρός σε φίλαθλο κοινό 31.212 θεατών στη Red Bull Arena. Η ομάδα πέτυχε να αποκλείσει την αγωνιζόμενη στην Μπουντεσλίγκα ΦφΛ Βόλφσμπουργκ από τον πρώτο μόλις γύρο της διοργάνωσης, επικρατώντας στη μεταξύ τους αναμέτρηση με σκορ 3–2, με τον Ντάνιελ Φραν να πετυχαίνει χατ τρικ. Ωστόσο, η ομάδα αποκλείστηκε στον αμέσως επόμενο γύρω, γνωρίζοντας την ήττα με σκορ 0–1 απέναντι στην ΦΚ Άουγκσμπουργκ.

Στη διάρκεια της περιόδου 2011-12 της Ρεγκιονάλλιγκα έλαβε χώρα η μεγαλύτερη σε έκταση νίκη στην ιστορία του συλλόγου, με την ΡΜ Λειψία να επικρατεί της ΣΦ Βιλχελμσχάφεν με σκορ 8–2 στις 19 Φεβρουαρίου 2012. Έπειτα από μια καθοριστικής σημασίας ισοπαλία με σκορ 2–2 απέναντι στην ΦφΛ Βόλφσμπουργκ Β΄ στα πλαίσια της 33ης αγωνιστικής του πρωταθλήματος, η ομάδα απέτυχε να πάρει την άνοδο για δεύτερη φορά στη Ρεγκιονάλλιγκα, ολοκληρώνοντας τη σεζόν στην 3η θέση της βαθμολογικής κατάταξης.

Η περίοδος 2012-13 στην αναδιοργανωμένη Ρεγκιονάλλιγκα Νορντόστ ξεκίνησε με σημαντικές αλλαγές στο έμψυχο δυναμικό του συλλόγου. Συγκεκριμένα ο πρώην προπονητής της Σάλκε 04 Ραλφ Ράνγκνικ προσελήφθη ως νέος αθλητικός διευθυντής του συλλόγου. Με την άφιξή του προχώρησε στην αντικατάσταση του τότε προπονητή της ομάδας Πέτερ Πάκουλτ με τον πρώην προπονητή της ΣΓ Σόνενχοφ Γκροσάσπαχ, Αλεξάντερ Τσόρνιγκερ. Η επόμενη σεζόν αποδείχθηκε τελικά περισσότερο επιτυχημένη των δύο προηγουμένων. Συγκεκριμένα ο σύλλογος κατέκτησε τον άτυπο τίτλο του πρωταθλητή χειμώνα με δύο αγωνιστικές να απομένουν για την ολοκλήρωση του πρώτου μισού της περιόδου, έπειτα από την εκτός έδρας επικράτηση επί της ΦΣΦ Τσβίκαου με σκορ 1–0. Η ομάδα τελικά πέτυχε να κατοχυρώσει την πρώτη θέση στη Ρεγκιονάλλιγκα Νορντόστ της περιόδου 2012-13 μετά το πέρας της 28ης αγωνιστικής, όταν η δεύτερη στον βαθμολογικό πίνακα του πρωταθλήματος, Καρλ Τσάις Ιένα, ηττήθηκε σε αναμέτρηση απέναντι στην Μπερλίνερ ΑΚ 07 στις 7 Μαΐου του 2013 και αδυνατούσε πλέον να προσπεράσει την ΡΜ στη βαθμολογία.

Η περίοδος 2012-13 του Κυπέλλου Σαξωνίας έφερε ακόμη μια επιτυχία στον σύλλογο, καθώς αυτός έφτασε ως τον τελικό της διοργάνωσης για δεύτερη φορά στην ιστορία του, ενώ όπως και το 2011 αντίπαλος στον τελικό ήταν η Κέμνιτσερ ΦΚ. Η ομάδα επικράτησε με 4-2 στον τελικό, ο οποίος διεξήχθη στις 15 Μαΐου του 2013 ενώπιον 16.864 θεατών στη Red Bull Arena. Ο αριθμός αυτός αποτέλεσε νέο ρεκόρ προσέλευσης στην ιστορία των τελικών του Κυπέλλου Σαξωνίας, ξεπερνώντας το προηγούμενο ρεκόρ το οποίο υφίστατο από το 2011. Μέσω της κατάκτησης του Κυπέλλου Σαξωνίας της περιόδου 2012-13 ο σύλλογος πήρε και πάλι την πρόκριση για τη συμμετοχή του στο Κύπελλο Γερμανίας της σεζόν 2013–14.

Ως νικήτρια της περιόδου 2012-13 της Ρεγκιονάλλιγκα Νορντοστ, η ΡΜ Λειψία κατέκτησε μια θέση για τα προκριματικά ανόδου στην 3. Λίγκα. Ο σύλλογος κληρώθηκε να αντιμετωπίσει τη Σπόρτφροϊντε Λότε της Ρεγκιονάλλιγκα Βεστ. Η ΡΜ Λειψία επικράτησε στην πρώτη αναμέτρηση μεταξύ των δύο ομάδων, η οποία διεξήχθη στις 29 Μαΐου του 2013, με σκορ 2–0. Η αναμέτρηση διεξήχθη στη Red Bull Arena εμπρός σε 30.104 θεατές, αριθμό προσέλευσης που αποτέλεσε νέο ρεκόρ για αναμέτρηση της 4ης Κατηγορίας.

Η δεύτερη αναμέτρηση διεξήχθη στις 2 Ιουνίου 2013 και ολοκληρώθηκε με ισόπαλο σκορ 2–2, έπειτα από την επίτευξη δύο τερμάτων από την ΡΜ Λειψία στη διάρκεια της παράτασης. Το αποτέλεσμα αυτό είχε ως συνέπεια τον προβιβασμό της ΡΜ Λειψίας στην 3. Λίγκα έπειτα από διάστημα παραμονής διάρκειας τριών αγωνιστικών περιόδων στη Ρεγκιονάλλιγκα.

### 3. Λίγκα
Την περίοδο 2013-14 η ΡΜ Λειψία αγωνίστηκε για πρώτη φορά στην ιστορία της στην 3. Λίγκα. Ο σύλλογος απέκτησε τους Άντονι Γιουνγκ από την ΦΣΦ Φρανκφούρτη, Τόμπιας Βίλερς από τη Σπόρτφροϊντε Λότε, Τζόσουα Κίμις από την εφηβική ομάδα U19 της ΦφΜ Στουτγκάρδη, Αντρέ Λούγκε από την ΦΣΦ Τσβίκαου, Χρήστο Παπαδημητρίου από την ΑΕΚ, Γιουσούφ Πόουλσεν από τη Λίνγκμπι ΜΚ και Ντένις Τόμαλα από τη Χόφενχαϊμ 1899, στη διάρκεια της θερινής μεταγραφικής περιόδου.

Η ΡΜ Λειψία αποκλείστηκε από την ΦΚ Άουγκσμπουργκ στον πρώτο γύρο του Κυπέλλου Γερμανίας της περιόδου 2013-14 στις 2 Αυγούστου του 2013, μετά την ήττα της με σκορ 0–2 στη Red Bull Arena. Η ήττα αυτή επέφερε το τέλος ενός αήττητου ρεκόρ διαρκείας ενός έτους σε επίσημες διοργανώσεις. Η περίοδος 2013-14 στην 3. Λίγκα είχε καλύτερη αρχή. Συγκεκριμένα η ομάδα νίκησε στην πρώτη της αναμέτρηση εκτός έδρας απέναντι στη Χάλεσερ ΦΚ με σκορ 1–0 στις 19 Ιουλίου 2013 και διατήρησε ένα αήττητο σερί έως τις 31 Αυγούστου του 2013, όταν και ηττήθηκε εκτός έδρας με σκορ 1–2 από την πρωτοπόρο του βαθμολογικού πίνακα, ΣΒ Βέεν Βίζμπαντεν.

Στις 5 Οκτωβρίου του 2013, η ΡΜ Λειψία αναμετρήθηκε εκ νέου με την πρωτοπόρο ομάδα. Συγκεκριμένα η ΣΒ Βέεν Βίζμπαντεν απώλεσε την πρώτη θέση στον βαθμολογικό πίνακα από την 1. ΦΚ Χάιντενχαϊμ μόλις μία εβδομάδα μετά την ήττα της απέναντι στην ΡΜ Λειψία. Η 1. ΦΚ Χάιντενχαϊμ θα την υπερασπιζόταν έως το τέλος της περιόδου. Η ΡΜ Λειψία επικράτησε της 1. ΦΚ Χάιντενχαϊμ εκτός έδρας με σκορ 2–0, έπειτα από μια πειστική εμφάνιση στη Φόιτ-Αρένα και αναρριχήθηκε στην τρίτη θέση του βαθμολογικού πίνακα.

Στη διάρκεια της χειμερινής διακοπής του πρωταθλήματος οι Χρήστος Παπαδημητρίου, Γιούρι Γιούτ, Κάρστεν Κάμλοτ και Μπάστιαν Σουλτς αποχώρησαν από τον σύλλογο. Στον αντίποδα η ομάδα ενισχύθηκε με την απόκτηση των Ντιέγκο Ντέμε από την ΣΚ Παντερμπόρν 07, Φεντερίκο Παλάθιος Μαρτίνεθ από την ΦφΛ Βόλφσμπουργκ, Μίκο Σουμουσάλο από την ΧΓΚ Ελσίνκι και Γκέοργκ Τάιγκλ από την ΦΚ Ρεντ Μπουλ Σάλτσμπουργκ.

Μετά την εκτός έδρα ήττα της με σκορ 1–2 απέναντι στην ΜΣΦ Ντούισμπουργκ την 1 Φεβρουαρίου του 2014, η ομάδα δεν γνώρισε την ήττα για το υπόλοιπο της περιόδου. Ένας έντονος ανταγωνισμός με την ΣΦ Ντάρμστατ 98 ξεκίνησε, τότε, με τις δύο ομάδες να παλεύουν για την κατάληψη της καθοριστικής σημασίας δεύτερης θέσης. Οι δύο ομάδες αναμετρήθηκαν μεταξύ τους στο πλαίσιο της 35ης αγωνιστικής στις 19 Απριλίου του 2014. Η ΡΜ Λειψία αναδείχθηκε νικήτρια, επικρατώντας της ΣΦ Ντάρμστατ με σκορ 1-0 μπροστά σε 39.147 θεατές στη Red Bull Arena. Η ΡΜ Λειψία δύο εβδομάδες αργότερα εξασφάλισε τη δεύτερη θέση του βαθμολογικού πίνακα, που ισοδυναμεί με απευθείας άνοδο στην 2. Μπούντεσλιγκα, μετά την επικράτησή της επί της ουραγού 1. ΦΚ Σααρμπρύκεν με σκορ 5–1 σε μια σχεδόν κατάμεστη Red Bull Arena, στις 3 Μαΐου του 2014. Η προσέλευση 42.713 θεατών αποτέλεσε νέο ρεκόρ στην ιστορία του συλλόγου.

Τερματίζοντας την περίοδο στη δεύτερη θέση, η ΡΜ Λειψία κατέκτησε την άνοδο για την 2. Μπούντεσλιγκα και αποτέλεσε την πρώτη ομάδα, μετά τη δημιουργία της 3. Λίγκας, η οποία προβιβάζεται στην 2. Μπούντεσλιγκα, έπειτα από διάστημα παραμονής μόλις μιας περιόδου στην κατηγορία.

### 2. Μπούντεσλιγκα

#### Περίοδος 2014-15
Μετά τον προβιβασμό της στην 2. Μπούντεσλιγκα, υπεύθυνη αρχή για την αδειοδότηση των συλλόγων δεν ήταν πλέον η DFB, αλλά η Γερμανική ποδοσφαιρική Ένωση (DFL). Η DFL ανακοίνωσε την πρώτη της απόφαση επί της διαδικασίας αδειοδότησης στις 22 Απριλίου του 2014. Η ΡΜ Λειψία θα λάμβανε αδειοδότηση για τη σεζόν 2014-15 της 2. Μπούντεσλιγκα μόνον υπό ορισμένες προϋποθέσεις. Κριτική ξέσπασε εκείνη την περίοδο αναφορικά με το γεγονός, πως ο σύλλογος δεν διέθετε λαϊκή βάση συμμετοχής στα διοικητικά του ζητήματα, καθώς και το γεγονός πως η διαχείριση του συλλόγου βρισκόταν υπό τον έλεγχο μικρού αριθμού ατόμων και πως ο σύλλογος δεν ήταν σε επαρκή βαθμό ανεξάρτητος της Red Bull GmbH. Προκειμένου να εξασφαλιστεί η ανεξαρτησία, καθώς και να βελτιωθεί η λαϊκή βάση συμμετοχής στα κοινά του συλλόγου, η DFL έθεσε τρεις απαιτήσεις στον σύλλογο, τις οποίες θα έπρεπε να πληροί, ώστε να λάβει αδειοδότηση ενόψει της περιόδου 2014-15. Μία εκ των απαιτήσεων ήταν ο εκ νέου σχεδιασμός του εμβλήματος, καθώς αυτό έμοιαζε ιδιαίτερα με το εταιρικό λογότυπο της Red Bull GmbH. Μία δεύτερη απαίτηση ήταν η αλλαγή της στελέχωσης της διοικητικής δομής και οργάνωσης του συλλόγου. Μία τρίτη απαίτηση ήταν να μειωθεί το κόστος μέλους και να επιτραπεί η περαιτέρω συμμετοχή νέων μελών στα διοικητικά κοινά του συλλόγου. Το γερμανικό νομικό περιοδικό *Legal Tribune Online* χαρακτήρισε και τις τρεις αυτές απαιτήσεις της DFL ως αμφισβητήσιμες από νομικής άποψης.

Η ΡΜ Λειψία άσκησε έφεση στις 30 Απριλίου του 2014. Ο Αθλητικός Διευθυντής του συλλόγου, Ραλφ Ράνγκνικ, εμφανίστηκε ενώπιον των ΜΜΕ και εξέφρασε την επιθυμία του να βρεθεί ένας συμβιβασμός με την DFL, αναφέροντας πως το σημαντικότερο δεν είναι αυτό που είναι γραμμένο πάνω στη φανέλα, αλλά αυτός που τη φοράει.

Η έφεση απερρίφθη σε μια δεύτερη απόφαση της DFL στις 8 Μαΐου του 2014. Ο ιδιοκτήτης της Red Bull GmbH, Ντίτριχ Μάτεσιτς, εμφανίστηκε ενώπιον των ΜΜΕ, ασκώντας ανοιχτά κριτική στην απόφαση της DFB. Χαρακτήρισε τις απαιτήσεις ως "αίτηση καρατόμησης" και απέρριψε κατηγορηματικά την παραμονή για ακόμη μία σεζόν στην 3. Λίγκα, φτάνοντας μάλιστα να απειλήσει να εγκαταλείψει το επενδυτικό σχέδιο στη Λειψία, εφόσον δεν παραχωρείτο στο σύλλογο άδεια συμμετοχής στο πρωτάθλημα.

Η ΡΜ Λειψία κατέθεσε εκ νέου έφεση στις 12 Μαΐου του 2014. Η επιτροπή αδειοδότησης της DFL επρόκειτο να εκδόσει απόφαση αναφορικά με τη δεύτερη αυτή έφεση στις 15 Μαΐου του 2014, προτού εκδόσει οριστική απόφαση στις 28 Μαΐου του 2014. Ο Αθλητικός Διευθυντής του συλλόγου, Ραλφ Ράνγκνικ, επιβεβαίωσε το γεγονός πως οι διαπραγματεύσεις με την DFL εξακολουθούσαν να βρίσκονται σε εξέλιξη, ενώ παράλληλα εξέφρασε την αισιοδοξία του αναφορικά με την υπόθεση αδειοδότησης της ομάδας. Στις 15 Μαΐου του 2014 η επίτευξη ενός συμβιβασμού μεταξύ των δύο πλευρών γνωστοποιήθηκε. Συγκεκριμένα ο συμβιβασμός αυτός σήμαινε, πως ο σύλλογος θα σχεδίαζε εκ νέου το έμβλημά του και πως θα προχωρούσε στις απαραίτητες αλλαγές στο διοικητικό καθεστώς του, ώστε αυτός να είναι ανεξάρτητος της Red Bull GmbH.

Ο σύλλογος απέκτησε σειρά παικτών πριν από την έναρξη της περιόδου 2014-15, μεταξύ των οποίων οι Ράνι Κεντίρα από την ΦφΜ Στουτγκάρδη, Λούκας Κλόστερμαν από την ΦφΛ Μπόχουμ, Μάρσελ Σάμπιτσερ από την ΦΚ Ρεντ Μπουλ Σάλτσμπουργκ, Τέρενς Μπόιντ από τη Ραπίντ Βιέννης και Μάσσιμο Μπρούνο από την Άντερλεχτ. Σημαντικός επίσης αριθμός παικτών αποχώρησε από τον σύλλογο. Οι Μάσσιμο Μπρούνο και Μάρσελ Σάμπιτσερ παραχωρήθηκαν άμεσα ως δανεικοί ή μεταγράφηκαν στην ΦΚ Ρεντ Μπουλ Σάλτσμπουργκ. Ο Φάμπιαν Μπρέντλοβ παραχωρήθηκε ως δανεικός στην ΦΚ Λίφερινγκ, ο Αντρέ Λούγκε παραχωρήθηκε ως δανεικός στην ΣΦ Έλφερσμπεργκ και ο Τιάγκο Ρόκενμπαχ εντάχθηκε στη Χέρτα Βερολίνου Β΄, όντας ελεύθερος συμβολαίου.

Ο σύλλογος ξόδεψε περίπου 12 εκατομμύρια ευρώ για την απόκτηση νέων παικτών στη διάρκεια της θερινής μεταγραφικής περιόδου του 2014. Το ποσό αυτό ήταν αρκετό, ώστε να κατατάξει την ομάδα στην 8η θέση του συγκεντρωτικού πίνακα μεταγραφικών δαπανών των συλλόγων της Μπούντεσλιγκα και της 2. Μπούντεσλιγκα, έχοντας ξοδέψει ποσά μεγαλύτερα από πάνω από τις μισές ομάδες της πρώτης κατηγορίας.

Η ΡΜ Λειψία έδωσε μια σειρά φιλικών αναμετρήσεων στη διάρκεια της περιόδου προετοιμασίας της σεζόν 2014-15. Στις 18 Ιουλίου του 2014 η ομάδα επικράτησε της Παρί Σαιν-Ζερμέν με σκορ 4–2 μπροστά σε 35.796 θεατές και 150 διαπιστευμένους δημοσιογράφους στη Red Bull Arena. Το πρώτο τέρμα της αναμέτρησης επετεύχθη από τον Τέρενς Μπόιντ, ο οποίος έτσι πέτυχε το δεύτερο τέρμα του στη δεύτερη συμμετοχή με τον σύλλογο. Ο Τέρενς Μπόιντ έλαβε τη φανέλα του Ζλάταν Ιμπραΐμοβιτς από την Παρί Σαιν-Ζερμάν μετά το πέρας της αναμέτρησης. Στις 26 Ιουλίου 2014, η ομάδα επικράτησε της Κουίνς Παρκ Ρέιντζερς με σκορ 2–0 στο Στάντιον ντερ Φρόιντσχαφτ της Γκέρα. Και τα δύο τέρματα επετεύχθησαν από τον Γιουσούφ Πόουλσεν.

Η περίοδος 2014–15 της 2. Μπούντεσλιγκα ξεκίνησε με μια ισοπαλία με σκορ 0–0 απέναντι στην ΦφΡ Άαλεν στις 2 Αυγούστου 2014, την οποία ακολούθησε μια σειρά νικών καθώς και μία ισοπαλία. Η πρώτη ήττα για το πρωτάθλημα έλαβε χώρα στο πλαίσιο της 6ης αγωνιστικής, με την ήττα της ομάδας με σκορ 1–2 απέναντι στην 1. ΦΚ Ουνιόν Βερολίνου στη Red Bull Arena στις 21 Σεπτεμβρίου 2014. Μετά την 7η αγωνιστική ο σύλλογος βρισκόταν στη δεύτερη θέση της βαθμολογικής κατάταξης του πρωταθλήματος.

Η ΡΜ Λειψία κληρώθηκε με αντίπαλο την ΣΚ Παντερμπόρν για τον πρώτο γύρο του Κυπέλλου Γερμανίας της περιόδου 2014-15. Η ομάδα επιβλήθηκε στη συγκεκριμένη αναμέτρηση με σκορ 2–1 έπειτα από παράταση στη Red Bull Arena στις 16 Αυγούστου του 2014. Για τον δεύτερο γύρο της διοργάνωσης η ομάδα βρέθηκε αντιμέτωπη με την ΦΚ Έρτσγκεμπιργκε Άουε. Επικράτησε στη συγκεκριμένη αναμέτρηση με σκορ 3–1 έπειτα από παράταση στη Red Bull Arena στις 29 Οκτωβρίου του 2015, προκρινόμενη για πρώτη φορά στην ιστορία της στη φάση των 16 του Κυπέλλου Γερμανίας.

Η ΡΜ Λειψία κυκλοφόρησε δικό της περιοδικό υπό τον τίτλο *Klub* στις 6 Οκτωβρίου 2014.

Έπειτα από σειρά ανεπιτυχών αποτελεσμάτων ο σύλλογος βρέθηκε στην 7η θέση του βαθμολογικού πίνακα μετά το πέρας της 13ης αγωνιστικής. Στις 23 Νοεμβρίου 2014 η ΡΜ Λειψία επικράτησε της ΦΚ Ζανκτ Πάουλι με σκορ 4–1 μπροστά σε 38.660 θεατές στη Red Bull Arena. Δύο τέρματα πέτυχε ο Τέρενς Μπόιντ, ενώ η ομάδα αναρριχήθηκε στην 5η θέση. Την επιτυχία αυτή ωστόσο, ακολούθησε μια ισοπαλία απέναντι στην ΣΦ Σαντχάουζεν. Στις 7 Δεκεμβρίου του 2014 η ομάδα αναμετρήθηκε με την πρωτοπόρο της βαθμολογίας, ΦΚ Ίνγκολστατ. Η ΡΜ Λειψία ηττήθηκε στη συγκεκριμένη αναμέτρηση με σκορ 0–1, αποτέλεσμα το οποίο την άφηνε στην 8η θέση της βαθμολογικής κατάταξης του πρωταθλήματος.

Η ΡΜ Λειψία ενισχύθηκε στη διάρκεια της χειμερινής μεταγραφικής περιόδου μέσω της απόκτησης των Ομέρ Νταμαρί από την Αούστρια Βιέννης, Έμιλ Φόρσμπεργκ από την Μάλμε ΦΦ, καθώς και των Ρόντνεϊ και Γιόρδι Ρέινα από την ΦΚ Ρεντ Μπουλ Σάλτσμπουργκ. Ο σύλλογος ξόδεψε συνολικά περίπου 10,7 εκατομμύρια ευρώ για την απόκτηση νέων παικτών στη διάρκεια της χειμερινής διακοπής, ποσό το οποίο σχεδόν ισοδυναμούσε με το σύνολο των μεταγραφικών εξόδων του συνόλου των ομάδων της 2. Μπουντεσλίγκα για τη συγκεκριμένη μεταγραφική περιόδο.

Στις 6 Φεβρουαρίου του 2015 η ομάδα ηττήθηκε με σκορ 2–0 από την Έρτσγκεμπιργκε Άουε. Ως αποτέλεσμα ο σύλλογος είχε συμπληρώσει τέσσερις αναμετρήσεις χωρίς να σημειώσει νίκη και είχε χάσει την επαφή με τις ομάδες της κορυφής του βαθμολογικού πίνακα. Το απόγευμα της αμέσως επόμενης Τρίτης ο σύλλογος κάλεσε τον Αλεξάντερ Τσόρνιγκερ σε συνάντηση, ενώ το βράδυ της ίδιας ημέρας έλαβε την απόφαση να λήξει η μεταξύ των δύο πλευρών συνεργασία με το πέρας της περιόδου. Η απόφαση αυτή ελήφθη από τη διοίκηση του συλλόγου με τη σύμφωνη γνώμη του ιδιοκτήτη της Red Bull GmbH, Ντίτριχ Μάτεσιτς. Από το επόμενο κιόλας πρωινό ο Αλεξάντερ Τσόρνιγκερ γνωστοποίησε την απόφασή του να αποχωρήσει άμεσα από την τεχνική ηγεσία της ομάδας. Ο σύλλογος δέχθηκε ιδιαίτερη κριτική για την απόφασή του αυτή, καθώς στη διάρκεια της θητείας του Αλεξάντερ Τσόρνιγκερ πέτυχε να αναρριχηθεί από τη Ρεγκιονάλλιγκα στην 2. Μπούντεσλιγκα. Η απόφαση θεωρήθηκε ως αμείλικτη από μερίδα των ΜΜΕ. Ο τότε προπονητής της ηλικιακής κατηγορίας U17 της ΡΜ Λειψίας, Άχιμ Μπάιερλοτζερ, ανακοινώθηκε ως υπηρεσιακός προπονητής της ομάδας για το υπόλοιπο της σεζόν.

Στις 5 Μαρτίου του 2015 η ΡΜ Λειψία αντιμετώπισε την ΦφΛ Βόλφσμπουργκ στο πλαίσιο του τρίτου γύρου του Κυπέλλου Γερμανίας της περιόδου 2014–15. Η ομάδα αποκλείστηκε από τη διοργάνωση έπειτα από ήττα με σκορ 2–0 στη Red Bull Arena. Την αναμέτρηση παρακολούθησαν συνολικά 43.348 θεατές, ενώ επρόκειτο για την πρώτη φορά στην ιστορία της ομάδας, όπου το γήπεδο ήταν κατάμεστο.

Προτίμηση για την ανάληψη της τεχνικής ηγεσίας του συλλόγου από το επόμενο καλοκαίρι, αποτελούσε για τον Αθλητικό Διευθυντή Ραλφ Ράνγκνικ ο πρώην προπονητής της Μάιντς 05 Τόμας Τούχελ, ωστόσο οι διαπραγματεύσεις μαζί του απέβησαν άκαρπες. Άλλος υποψήφιος ήταν ο προπονητής της ομάδας νέων της Μπάγερ Λεβερκούζεν, Σάσα Λεβαντόβσκι, ο οποίος ωστόσο επίσης απέρριψε την πρόταση που του είχε γίνει. Τον Μάιο του 2015 ο Αθλητικός Διευθυντής Ραλφ Ράνγκνικ ανακοίνωσε τον εαυτό του ως τον νέο προπονητή της ομάδας ενόψει του καλοκαιριού, με τον Άχιμ Μπάιερλότζερ ως βοηθό του.

Η ΡΜ Λειψία ολοκλήρωσε την περίοδο 2014–15 της 2. Μπούντεσλιγκα, τερματίζοντας στην πέμπτη θέση της βαθμολογίας.

#### Περίοδος 2015-16
Προ της περιόδου 2015-16 η ΡΜ Λειψία επένδυσε περαιτέρω για την ενίσχυση της ομάδας της, προχωρώντας στην απόκτηση των Ντέιβι Ζέλκε από τη Βέρντερ Βρέμης, Ατίντς Νουκάν από την Μπεσίκτας, Μαρσέλ Χάλστενμπεργκ από την ΦΚ Ζανκτ Πάουλι και Βίλι Όρμπαν από την ΦΚ Καϊζερσλάουτερν. Ο Ζέλκε αποκτήθηκε έναντι 8 εκ. ευρώ, ο Νουκάν έναντι 5 εκ. ευρώ και ο Χάλστενμπεργκ έναντι 3 εκ. ευρώ. Στον αντίποδα, ο Τζόσουα Κίμις πωλήθηκε στην Μπάγερν Μονάχου, ενώ ο Ρόντνεϊ αποχώρησε όντας ελεύθερος συμβολαίου με προορισμό τη Μόναχο 1860.

Η ΡΜ Λειψία προχώρησε επίσης σε μεταγραφικές κινήσεις σε συνεργασία με την ανεπισήμως αδελφή ομάδα της, την ΦΚ Ρεντ Μπουλ Σάλτσμπουργκ. Συγκεκριμένα, όπως είχε συμβεί και αρκετές φορές κατά το παρελθόν, τρεις παίκτες αποκτήθηκαν με ελεύθερη μεταγραφή, μεταξύ των οποίων ο Αυστριακός διεθνής Στέφαν Ίλζανκερ. Μαζί τους κατέφθασαν και οι Μάσσιμο Μπρούνο και Μάρσελ Σάμπιτζερ, οι οποίοι επέστρεψαν στην ΡΜ Λειψία από τον δανεισμό τους. Οι μεταγραφές αυτές προκάλεσαν την αγανάκτηση των υποστηρικτών της ΦΚ Ρεντ Μπουλ Σάλτσμπουργκ, καθώς για αρκετά χρόνια πλέον, η ΦΚ Ρεντ Μπουλ Σάλτσμπουργκ παραχωρούσε ορισμένους από τους κορυφαίους παίκτες της στην ΡΜ Λειψία. Υποστηρικτές της ΦΚ Ρεντ Μπουλ Σάλτσμπουργκ τραγούδησαν συνθήματα εναντίον της ΡΜ Λειψίας στη διάρκεια αναμέτρησης για το Κύπελλο Αυστρίας τον Απρίλιο του 2015, αφότου αυστριακά ΜΜΕ ανέφεραν πως ο Στέφαν Ίλζανκερ πιθανώς να μεταγραφόταν στη Λειψία στη διάρκεια της θερινής μεταγραφικής περιόδου.

Η απόκτηση του Ντέιβι Ζέλκε αποτέλεσε ρεκόρ, καθώς επρόκειτο για την ακριβότερη μεταγραφή στην ιστορία της 2. Μπούντεσλιγκα. Συνολικά, ο σύλλογος ξόδευσε συνολικό ποσό της τάξεως, περίπου, των €18,6 εκατομμυρίων για την απόκτηση νέων παικτών στη διάρκεια της θερινής μεταγραφικής περιόδου του 2015, περισσότερο από το σύνολο των υπολοίπων ομάδων της 2. Μπουντεσλίγκα.

Στη διάρκεια της θερινής περιόδου προετοιμασίας ενόψει της αγωνιστικής περιόδου 2015-16, η ΡΜ Λειψία επικράτησε της Σαουθάμπτον με σκορ 5–4 στο Μπισοφσχόφεν στις 8 Ιουλίου του 2015, και της Ρουμπίν Καζάν με σκορ 1–0 στο Λέογκανγκ στις 12 Ιουλίου του 2015. Στη συνέχεια, η ομάδα επικράτησε της Χάποελ Τελ Αβίβ με σκορ 3–0 στη Red Bull Arena στις 18 Ιουλίου του 2015.

Η ομάδα κληρώθηκε με αντίπαλο τη ΦφΛ Όσναμπρικ για τον πρώτο γύρο του Κυπέλλου Γερμανίας της περιόδου 2015-16. Η αναμέτρηση διεξήχθη στο Στάντιον αν ντερ Μπρέμερ Μπρίκε του Όσναμπρικ στις 10 Αυγούστου του 2015. Καθώς η Όσναμπρικ άνοιξε το σκορ από το πρώτο μόλις λεπτό της αναμέτρησης, οι οπαδοί των γηπεδούχων πανηγύρισαν με τέτοια ένταση που τα κιγκλιδώματα, καθώς και το προστατευτικό δίχτυ εν μέρει κατέρρευσαν, με αποτέλεσμα τη διακοπή της αναμέτρησης. Η αναμέτρηση ξεκίνησε εκ νέου, με την Όσναμπρικ να εξακολουθεί να προηγείται στο σκορ στη διάρκεια του δευτέρου ημιχρόνου. Στο 71ο λεπτό ο διαιτητής Μάρτιν Πέτερσεν δέχθηκε χτύπημα στο κεφάλι από αναπτήρα, ο οποίος είχε εκτοξευθεί από την κερκίδα η οποία φιλοξενούσε τους οπαδούς των γηπεδούχων. Ο αναπτήρας εκτοξεύθηκε όταν ο Μάρτιν Πέτερσεν επιχείρησε να θέσει τέλος σε μια αψιμαχία μεταξύ του Ντέιβι Ζέλκε και του αναπληρωματικού της Όσναμπρικ, Μίχαελ Χόνστετ, η οποία προήλθε από μια αμφισβητούμενη φάση εντός της περιοχής του πέναλτι της Όσναμπρικ. Η αναμέτρηση διεκόπη αυτή τη φορά οριστικά. Η ΡΜ Λειψία πρότεινε την επανάληψη της αναμέτρησης, ωστόσο η DFB αποφάσισε να κατακυρώσει την αναμέτρηση ως ήττα της Όσναμπρικ με σκορ 0–2. Η ΡΜ Λειψία στην συνέχεια αποφάσισε να αρνηθεί 20.000 ευρώ από τα συνολικά 50.500 ευρώ, τα οποία η ΦφΛ Όσναμπρικ της όφειλε ως ποσοστό επί των εισπράξεων των εισιτηρίων της αναμέτρησης. Η ΡΜ Λειψία επίσης επέτρεψε την αναβολή της καταβολής των υπόλοιπων 30.500 έως και την επόμενη χρονιά.

Εν μέσω της ευρωπαϊκής μεταναστευτικής κρίσης το 2015, ο σύλλογος, το τεχνικό επιτελείο, οι παίκτες και οι υποστηρικτές της ΡΜ Λειψίας έδειξαν τη στήριξή τους προς τους πρόσφυγες. Συγκεκριμένα τον Αύγουστο του 2015 η ΡΜ Λειψία δώρισε ποσό της τάξεως των €50.000 προς τον Δήμο της Λειψίας για τις εργασίες του προς βοήθεια των αιτούντων ασύλου. Ο σύλλογος προχώρησε επίσης στην πώληση συνολικά 60 κοντέινερ από το προπονητικό του κέντρο, συμπεριλαμβανομένων εγκαταστάσεων υγιεινής, στον Δήμο, προκειμένου να χρησιμεύσουν ως κατάλυμα για τους αιτούντες ασύλου. Ο σύλλογος είχε αρχικώς επενδύσει ποσό της τάξεως περίπου των €500.000 στα κοντέινερ. Επιπλέον ο σύλλογος έγινε αρωγός της πρωτοβουλίας "Willkommen im Fußball" (καλώς ήρθατε στο ποδόσφαιρο), δίνοντας την ευκαιρία σε παιδιά προσφύγων να παίξουν ποδόσφαιρο. Το τεχνικό επιτελείο και οι παίκτες της ΡΜ Λειψίας συγκέντρωσαν και δώρισαν αθλητικό εξοπλισμό, καθώς και είδη ρουχισμού στους πρόσφυγες. Επίσης ο αθλητικός διευθυντής και προπονητής της ομάδας Ραλφ Ράνγκνικ, συμμετείχε στη δωρεά, λαμβάνοντας μέρος ενεργά στην προσπάθεια, αναφέροντας ως λόγο το ίδιο του το παρελθόν, καθώς ήταν παιδί προσφύγων. Συγκεκριμένα οι γονείς του γνωρίστηκαν σε προσφυγικό καταυλισμό στο Γκλάουκαου, καθώς ο πατέρας του είχε διαφύγει από το Κένιγκσμπεργκ, ενώ η μητέρα του από το Μπρέσλαου. Μέσω σχετικής πρωτοβουλίας των υποστηρικτών της, η ΡΜ Λειψία προσκάλεσε προσφυγές, ώστε να παρακολουθήσουν δωρεάν την εντός έδρας αναμέτρησή της με αντίπαλο την ΣΚ Παντερμπόρν στις 11 Σεπτεμβρίου 2015. Συνολικά 450 πρόσφυγες παρευρέθησαν στη συγκεκριμένη αναμέτρηση, με 200 οπαδούς της ομάδας να τους υποδέχονται και να τους συνοδεύουν πριν από την έναρξή της.

Καθώς θεωρήθηκε νικήτρια στην αναμέτρησή της για τον πρώτο γύρο του Κυπέλλου Γερμανίας, η ΡΜ Λειψία προκρίθηκε για τον επόμενο γύρο της διοργάνωσης. Ωστόσο, ο σύλλογος αποκλείστηκε στον δεύτερο γύρο έπειτα από την ήττα του με σκορ 3-0 απέναντι στην ΣπΦγγ Ουντερχάχινγκ, ομάδα της Ρεγκιονάλλιγκα Μπάγερν στο Άλπενμπαουερ Σπόρτπαρκ στις 27 Οκτωβρίου 2015.

Έπειτα από την εκτός έδρας επικράτησή της επί της ΣΦ Σαντχάουζεν με σκορ 2-1, στα πλαίσια της 13ης αγωνιστικής την 1 Νοεμβρίου 2015, η ΡΜ Λειψία βρέθηκε στην πρώτη θέση του βαθμολογικού πίνακα.

## Χρώματα και έμβλημα
Η ΡΜ Λειψία επέλεξε άμεσα μετά την ίδρυσή της να αγωνίζεται με τα παραδοσιακά ερυθρόλευκα χρώματα των ποδοσφαιρικών ομάδων της Red Bull. Όσες προτάσεις εμβλημάτων έγιναν κατά την ίδρυση της ομάδας απορρίφθηκαν από την Ποδοσφαιρική Ένωση Σαξωνίας (SFV), καθώς θεωρήθηκαν ως αντιγραφές του λογοτύπου της Red Bull GmbH. Η ομάδα τελικά αγωνίστηκε κατά τη διάρκεια της σεζόν 2009–10 χωρίς να φέρει κάποιο έμβλημα. Η ΡΜ Λειψία στη συνέχεια υπέβαλε προς εξέταση νέο έμβλημα, το οποίο τελικώς και έγινε αποδεκτό από την SFV τον Μάιο του 2010. Το συγκεκριμένο έμβλημα ήταν ελαφρώς διαφορετικό από εκείνο των υπολοίπων ποδοσφαιρικών ομάδων της Red Bull. Συγκεκριμένα οι δύο ταύροι είχαν διαφορετική μορφή, ενώ είχαν προστεθεί και ορισμένοι κεραυνοί. Το έμβλημα αυτό ήταν σε χρήση από την περίοδο 2010-11 της Ρεγκιονάλλιγκα έως και το πέρας της περιόδου 2013-14 της 3. Λίγκα. Ωστόσο η Γερμανική Ποδοσφαιρική Ένωση (DFL) το απέρριψε κατά τη διάρκεια της διαδικασία αδειοδότησης ενόψει της σεζόν 2014-15 της 2. Μπούντεσλιγκα. Ως μέρος ενός συμβιβασμού με την DFL, ο σύλλογος συμφώνησε να σχεδιάσει εκ νέου το έμβλημά του, υιοθετώντας το σημερινό του έμβλημα. Το σημερινό έμβλημα είναι κατά πολύ διαφορετικότερο των εμβλημάτων που χρησιμοποιούν οι υπόλοιπες ποδοσφαιρικές ομάδες της Red Bull, αν και είναι ίδιο με το τροποποιημένο έμβλημα το οποίο και χρησιμοποιεί η ΦΚ Ρεντ Μπουλ Σάλτσμπουργκ για τις διεθνείς αναμετρήσεις της κι αυτό λόγω των κανονισμών της ΟΥΕΦΑ. Ο κίτρινος ήλιος αντικαταστάθηκε από μια μπάλα ποδοσφαίρου και τα αρχικά του “RasenBallsport” επανατοποθετήθηκαν στο κάτω τμήμα του εμβλήματος, ενώ δεν είναι πλέον υπογραμμισμένα με κόκκινο χρώμα.

## Οικονομικά και ιδιοκτησιακό
### Σύλλογος
Η RasenBallsport Leipzig e.V. είναι εγγεγραμμένο σωματείο. Εκτελεστικό όργανο της είναι το *Vorstand*, το διοικητικό συμβούλιο. Το διοικητικό συμβούλιο διορίζεται από το *Ehrenrat*, το επίτιμο συμβούλιο. Επίσης εξαρτάται από το *Aufsichtsrat*, το εποπτικό συμβούλιο. Το επίτιμο συμβούλιο εκλέγεται άμεσα από τα μέλη του συλλόγου στη γενική συνέλευση.

Σημαντικές οργανωτικές αλλαγές έγιναν το 2014, μετά από απαιτήσεις της Γερμανικής Ποδοσφαιρικής Ομοσπονδίας (DFL). Μία από τις απαιτήσεις ήταν να αλλάξει τη σύνθεση των οργανωτικών φορέων. Τόσο το διοικητικό συμβούλιο όσο και το επίτιμο συμβούλιο αποτελούνταν από υπαλλήλους ή αντιπροσώπους της Red Bull. Αυτό ουσιαστικά ερχόταν σε αντίθεση με τον θεμελιώδη κανόνα του γερμανικού επαγγελματικού ποδοσφαίρου (*50+1 Regel*, κανόνας 50+1), όπως ερμηνεύεται από την DFL, και η οποία έχει ως στόχο να απαγορεύσει την επιρροή τρίτων μερών στις αθλητικές αποφάσεις ενός συλλόγου. Ως μέρος του συμβιβασμού με την DFL, ο σύλλογος έκανε μια δεσμευτική δήλωση για να εξασφαλιστεί ότι το διοικητικό συμβούλιο επρόκειτο να καταληφθεί από την πλειοψηφία των ατόμων ανεξάρτητα από τη Red Bull.

Επιπλέον, προστέθηκε ένα εποπτικό συμβούλιο. Το επίτιμο συμβούλιο είχε εκτελέσει τα καθήκοντα που συνήθως εκτελεί με ένα ξεχωριστό ελεγκτικό οργανωτικό σώμα. Αυτές οι λειτουργίες μεταφέρθηκαν στο νεοσυσταθέν εποπτικό συμβούλιο που μπορεί να εκτελέσει τα καθήκοντα αυτά ανεξάρτητα. Ο σύλλογος αποφάσισε να μεταφέρει τα πρώην μέλη του επίτιμου συμβουλίου στο νεοσυσταθέν εποπτικό συμβούλιο.

Ο σύλλογος είναι άμεσα υπεύθυνος για τα τμήματα υποδομής των ανδρών από U8 έως U14 και για όλες τις ποδοσφαιρικές ομάδες των γυναικών.

### Εταιρεία
Στις 2 Δεκεμβρίου του 2014 η γενική συνέλευση του συλλόγου ψήφισε ομόφωνα την ίδρυση ενός οργανισμού, με τη νομική μορφή GmbH (ΕΠΕ). Η απόφαση ελήφθη σε έκτακτη συνεδρίαση. Παρόντες ήταν 14 μέλη με δικαίωμα ψήφου και 40 υποστηρικτικά μέλη. Ο πρόεδρος Όλιβερ Μίντσλαφ δήλωσε ότι η αλλαγή έγινε με σκοπό ο σύλλογος να είναι σε θέση να επιταχύνει επαγγελματικά και να παραμείνει ανταγωνιστικός. Η *RasenballSport Leipzig GmbH* είναι υπεύθυνη για την επαγγελματική ομάδα, την αναπληρωματική ομάδα και τα τμήματα υποδομής από U15 και πάνω.

Από το 2015, η Red Bull GmbH είναι ο κύριος μέτοχος της RasenBallsport Leipzig GmbH, κατέχοντας το 99% των μετοχών. Το υπόλοιπο 1% κατέχεται από το σύλλογο. Ωστόσο, όπως απαιτείται από τη θεμελιώδη αρχή (κανόνας 50+1), η τυπική εξουσία βρίσκεται στο σύλλογο, ο οποίος κατέχει την πλειοψηφία των ψήφων.

Από τον Απρίλιο του 2016, γενικός διευθυντής της RasenBallsport Leipzig GmbH είναι ο Όλιβερ Μίντσλαφ.

## Επιτυχίες

### Πρωταθλήματα
* **[[2. Μπούντεσλιγκα]]** (Β)
** Δεύτερη θέση (1): 2015–16
* **[[3. Λίγκα]]** (Γ)
** Δεύτερη θέση (1): 2013–14
* **Ρεγκιονάλλιγκα Νορντόστ** (Δ)
** Πρωταθλήτρια (1): 2012–13
* **ΝΟΦΦ-Όμπερλιγκα Σιντ** (Ε)
** Πρωταθλήτρια (2): 2009–10, 2014–15‡
* **Σάσενλιγκα** (ΣΤ)
** Πρωταθλήτρια (1): 2013–14‡
* **Μπετσίρκσλιγκα Λειψίας** (Ζ)
** Πρωταθλήτρια (2): 2009–10‡, 2010–11‡

### Κύπελλα

* **[[Κύπελλο Γερμανίας (ποδόσφαιρο ανδρών)|Κύπελλο Γερμανίας]]**
** Κυπελλούχος (2): 2022, 2023
* **Κύπελλο Σαξωνίας**
** Κυπελλούχος (2): 2010–11, 2012–13

‡ Αναπληρωματική ομάδα

### Πρωταθλήματα υποδομών
* **U19 Μπούντεσλιγκα Νορντ/Νορντβέστ** (Α)
** Πρωταθλήτρια (1): 2014–15
* **U17 Μπούντεσλιγκα** (Α)
** Δεύτερη θέση (1): 2014
* **U17 Μπούντεσλιγκα Νορντ/Νορντβέστ** (Α)
** Πρωταθλήτρια (2): 2013–14, 2014–15
** Δεύτερη θέση (1): 2015–16
* **U19 Ρεγκιονάλλιγκα Νορντόστ** (Β)
** Πρωταθλήτρια (1): 2013–14
* **U17 Ρεγκιονάλλιγκα Νορντόστ** (Β)
** Πρωταθλήτρια (1): 2010–11

### Κύπελλα υποδομών
* **U19 Κύπελλο κρατιδίου Σαξωνίας**
** Κυπελλούχος (3): 2011–12, 2012–13, 2015–16
* **U17 Κύπελλο κρατιδίου Σαξωνίας**
** Κυπελλούχος (4): 2011–12, 2012–13, 2013–14, 2014–15
* **U17 Κύπελλο-ΝΟΦΦ**
** Κυπελλούχος (2): 2012–13, 2015–16

## Παραπομπές


## Εξωτερικοί σύνδεσμοι

* 


Κατηγορία:Ιδρύσεις ποδοσφαιρικών ομάδων το 2009
Κατηγορία:Ποδοσφαιρικές ομάδες Γερμανίας
Κατηγορία:Red Bull